**Saksframlegg og innstillinger til Engerdal fjellstyres møte 04.10.22.**

|  |  |  |
| --- | --- | --- |
| **Sak 85.22** | **Ark 137** |  |
| **Godkjenning av innkalling og sakliste for møtet.** | | |

|  |  |  |
| --- | --- | --- |
| **Sak 86.22** | **Ark 137** |  |
| **Godkjenning av møtereferat fra møtet den 1. september 2022.** | | |

|  |  |  |
| --- | --- | --- |
| **Sak 58.22** | **Ark 364** | ***Saksbeh.: OOps*** |
| **Ny behandling høringssak: Søknad om nytt avløpsanlegg og tiltak i strandsonen – Hogsetvollen.** | | |

**Saksdokumenter vedlagt:**

* Sak 58.22 med vedlegg

**Bakgrunn**

Sak 58.22. var satt opp til behandling i Fjellstyrets møte den 31. mai. Saken ble da vedtatt utsatt fordi det var ønskelig med befaring i saken.

Sak 58.22 ligger i sin helhet vedlagt og er, sammen med Fjellstyrets oppfatning av saken etter befaringen den 4. oktober 2022, bakgrunn i saken. Siden møteinnkalling sendes ut før befaring, har ikke administrasjonen noen andre vurderinger i saken enn de som lå til grunn når saken ble lagt fram til behandling 31. mai.

**Administrasjonens forslag til vedtak:**

Fjellstyret godkjenner for sin del omsøkte tiltak i strandsonen ved naust på Hogsetvollen. Godkjenningen forutsetter at tiltakene er av mindre omfatning og utføres på en skånsom og hensynsfull måte.

|  |  |  |
| --- | --- | --- |
| **Sak 87.22** | **Ark 233** |  |
| **Framlegg til kommunestyret om justering av godtgjøring for fjellstyremedlemmer** | | |

**Bakgrunn og vurdering.**

Fjellovas §7 bestemmer at kommunestyret skal fastsette godtgjørelse for fjellstyremedlemmene, etter framlegg fra Fjellstyret. Godtgjørelsen skal utbetales fra fjellkassa. Engerdal fjellstyre vil med dette framlegge et forslag til ny godtgjørelse, på bakgrunn av fjellovas §7 og samtidig på bakgrunn av kommunestyrets vedtak i PS 2022/5 «Revidering av politisk reglement», vedtatt i digitalt kommunestyremøte 9. februar 2022.

Pr. i dag brukes den samme grunnsats «M» (=kr 390) for å beregne godtgjørelse, både for kommunestyret, formannskap og Fjellstyret. Satsen er i dag 3M for kommunestyremøte, 4M for fjellstyremøte og 5M for formannskapsmøte. Unntak er ordfører og leder i Fjellstyret. Sistnevnte har 8M.

I kommunestyremøte 9. februar 2022 har kommunestyret i sak PS 2022/5 vedtatt nytt politisk reglement for Engerdal kommune, herunder nye satser for møtegodtgjørelse for kommunestyret. I praksis er grunnsatsen «M» omregnet til 0.05 % av stortingspolitikers årslønn (st. årsl.). Tilsvarende skal kommunestyrerepresentanter ha en møtegodtgjørelse på 0.15 % av st. årsl. til enhver tid. Endringen skal ihht. kommunestyrets vedtak tre i kraft fra 01.01.2023.

Det var, så langt Fjellstyret erfarer, stor enighet i kommunestyret om vedtaket i saken. Ikke minst ble det i saken argumentert med at godtgjøringen fra nå blir regulert automatisk, i motsetning til tidligere. Dette innebærer at godtgjøringen i hovedsak følger alminnelig lønnsutvikling, uten behov for jevnlig oppfølging med nye saksframlegg. Fjellstyret ønsker derfor den samme løsningen for egen del.

Fjellstyret foreslår med dette at grunnsatsen «M» blir endret for fjellstyremedlemmene på samme måte som for kommunestyret, jfr. nevnte vedtak PS 2022/5. I praksis innebærer dette framlegget at godtgjørelsen for fjellstyremedlemmene relativt sett endres likt med endringen for kommunestyret/formannskap.

Fjellstyret foreslår samtidig at «Tapt arbeidsfortjeneste, udokumentert» gis den samme endring som for kommunestyret i nevnte vedtak. «Tapt arbeidsfortjeneste, dokumentert» videreføres som tidligere, med ordførers lønn som øvre grense. Bestemmelser for «Andre utgifter» som fjellstyremedlemmer kan bli påført som følge av tillitsvervet, se pkt. 5 i framlegget, blir identisk med bestemmelsene for kommunestyret. Videre foreslås at kjøregodtgjør fortsatt skal følge de samme satser som gjelder for kommunestyret.

Fjellstyret foreslår at endringene gjøres gjeldende fra 01.01.2023, samsvarende med endringstidspunktet for kommunestyrets nye satser.

Fjellstyrets framlegg til godtgjøring til fjellstyremedlemmer:

1. Møtegodtgjør for fjellstyremøter:
2. Fjellstyreleder: 0.4 % av stortingspolitikeres årslønn (st. årsl.)
3. Medlemmer/varamedlemmer som deltar i hele møtet: 0.2 % av st. årsl.
4. Varamedlemmer som deltar i deler av møtet: 0.1 % av st. årsl.
5. Andre møter:
6. Kveldstid: 0.1 % av st. årsl.
7. Dagtid: 0.05 % av st. årsl.
8. Reisegodtgjør:

Det gis samme godtgjør pr. kilometer og pr. passasjer som til enhver tid gjelder for kommunestyret, jfr. kommunens skyss- og reiseregulativ.

1. Tapt arbeidsfortjeneste:

Udokumentert:

Hel dag (over 4 timer inkl. reisetid) 0.17% av st. årsl.

2 - 4 timer 0.085% av st. årsl.

Inntil 2 timer 0.04% av st. årsl.

Legitimert dekkes fullt ut med grense oppad pr. hel dag ihht. ordførers lønn.

1. Fjellstyremedlemmer som blir påført utgifter som følge av tillitsvervet, som utgifter til barnepass, stedfortreder, stell av syke og eldre og lignende, har krav på å få dekket faktiske utgifter. Krav skal dokumenteres.

Hel dag (over 4 timer) 0.15% av st. årsl.

2 – 4 timer 0.07% av st. årsl.

Inntil 2 timer 0.035% av st. årsl.

1. Disse satsene for godtgjøring (pkt. 1-5) gjøres gjeldende fra 01.01.2023

**Forslag til vedtak i Fjellstyret:**

Saken framlegges for kommunestyret slik det framgår av saksframstillingen.